ועדת הכספים, כנסת 17, פרוטוקול מספר 118, 2006-08-14 12:30

יעקב ליצמן: אנחנו ממשיכים בסדר היום.

יעקב ליצמן: חשבתי לעצמי וגם לפי הבקשה של חבר הכנסת מיסז'ניקוב, מדובר בנושא שלא דובר עליו אצלנו בוועדה, נושא של מוסדות חינוך ופתיחת שנת הלימודים, שיפוצים והרס.

יעקב ליצמן: הכל.

יעקב ליצמן: אני מניח שאתם מכירים את הכל.

יעקב ליצמן: מעבר לכל הפיצויים לעסקים קטנים יש גם עסקים גדולים וזה חינוך.

יעקב ליצמן: חינוך, מעבר לכל הבעיות כל השנה, במיוחד במלחמה קודם לכל.

יעקב ליצמן: אני חייב להגיד שהתפלאתי, שהממשלה, בלי בושה, קיצצה בחינוך.

יעקב ליצמן: גברתי השרה, אני לא חושב שחינוך זה פחות מרווחה ולא פחות מבריאות.

יעקב ליצמן: גם בבריאות וגם ברווחה וגם בחינוך לא צריך לקצץ.

יעקב ליצמן: במקום להוסיף כסף, קיצצו.

יעקב ליצמן: לכן, אני מביע את מחאתי כאן, לפני הדיון, על הקיצוץ.

ראובן ריבלין: חינוך מייתר צורך ברווחה בעתיד.

ראובן ריבלין: חינוך מייתר צורך בכל דבר אחר.

יעקב ליצמן: הייתי בטוח שכפי שהולכים להוסיף כסף.

יעקב ליצמן: נניח שיש הפסקת אש היום ופותחים את שנת הלימודים בעוד שבועיים, ב-1 לחודש.

יעקב ליצמן: לא שמעתי שיש דחייה, אז צריך סכום גדול מאוד של כסף להשקיע, לשפץ ולחדש.

יעקב ליצמן: אני מדבר גם על מקומות שלא נפלה בהם קטיושה, על המוסד ישירות.

יעקב ליצמן: צריך לשפץ את המקום כי לא יחזרו.

יעקב ליצמן: בעת שיבוא הקיצוץ, אם יבוא הקיצוץ - -

זאב אלקין: הוא חייב לבוא, לא?

יעקב ליצמן: לא בטוח, זה תלוי ביושב ראש.

יעקב ליצמן: לדעתי לא.

יעקב ליצמן: אז אנחנו נדון בחינוך ובכל הדברים.

ראובן ריבלין: צריך לשאול את השרה אם זה נכון מה שכתוב היום בעיתון, שהשרה הסכימה לקיצוץ במשרד החינוך?

יעקב ליצמן: אני, במקום השרה, עומדים עם אקדח ברקה ואומרים לי: או שתקבל או שלא תקבל.

יעקב ליצמן: אז מה?

יעקב ליצמן: לא תקבלו?

יעקב ליצמן: לכן, אני לא מוכן לקבל דבר כזה ולא משנה לי אם היא קיבלה או לא.

יעקב ליצמן: גם לוועדת הכספים יש מה להגיד.

יעקב ליצמן: לדעתי, לחינוך עשו עוול גדול ואני מוחה על זה.

ראובן ריבלין: למה למחות?

ראובן ריבלין: אנחנו מודיעים בצורה ברורה שזה לא יעבור.

זאב אלקין: היו"ר הודיע שאולי לא יביא את זה להצבעה...

יעקב ליצמן: אני מבקש מהשרה שתגיד לנו איך נערכים ומה קורה בשטח.

יעקב ליצמן: אחר כך נקיים דיון.

יעקב ליצמן: אין לנו הרבה זמן אבל זה נורא חשוב.

יולי תמיר: אני אשתדל להיות תמציתית.

יולי תמיר: הגשנו פה מדגם של הפעילות של משרד החינוך.

יולי תמיר: כאן זה נקרא היערכות, אבל זה כבר אחרי ביצוע, של פעילות המשרד בתקופת המלחמה.

יולי תמיר: אני אומרת את זה גם כדרך להודות למנכ"ל ולאנשי המשרד ובמיוחד לראשי שני המחוזות שלנו שהיו בשטח לאורך כל הימים האלה ועשו עבודה יוצאת מהכלל.

יולי תמיר: הרבה מהדברים ששמעתם עליהם, אם זה פעילות של מורות חיילות ואם זה פעילות חברת המתנ"סים ואם זה פעילות תנועות הנוער ואם זה פעילות אכסניות הנוער ואם זה ההוצאה לכפרי הנוער, כולם היו בחסות משרד החינוך.

יולי תמיר: אמנם לא הפקנו לעצמנו סרטון תדמית, מסתבר שהיום אי אפשר לעבוד בלי, ולא עשינו לעצמנו פרסומת אבל אני מאוד גאה במה שהמשרד עשה בתקופה הזאת.

יולי תמיר: יצרנו מצב שכל מיטה פנויה שיש למשרד החינוך, ויש לנו כמה עשרות אלפים כאלה, הפכה למקום שהתאכסנו בו אנשי הצפון.

יולי תמיר: אלפי ילדים עשו קייטנות והפוגות יומיות ורב יומיות ובאמת אנשי החינוך בעיקר, ולזה עיקר הגאווה והתודה, הן לאהרון זבידה במחוז חיפה ודוד וסרמן במחוז צפון עם אנשיהם והייעוץ הפסיכולוגי שלהם, שהיו בשטח לצד ראשי הערים בצורה בלתי רגילה וצריך להגיד להם תודה.

יולי תמיר: יש בפניכם את כל החומר וזה מה שהיה.

יולי תמיר: מה המצב בשטח?

יולי תמיר: אנחנו היום נמצאים שבועיים לפני תחילת הלימודים.

יולי תמיר: אנחנו מחכים עדין להוראה ברורה של פיקוד העורף.

יולי תמיר: לאורך כל הימים האלה פעלנו בתיאום עם פיקוד העורף.

יולי תמיר: לא כינסנו ילדים ולא עשינו דברים שהיו בניגוד להוראותיו, כי אנחנו לא גורם ביטחוני.

יולי תמיר: אנחנו גורם שיכול לפעול מהרגע שהדברים מאושרים.

יולי תמיר: בהנחה שיאשרו לנו לפתוח את השנה כסדרה ומיד ירחיב על זה המנכ"ל והצוות שבראשותו פועל להכין את המרחבים הצפוניים וגם את עוטף עזה, שאנחנו לא מתעלמים מהבעיות שלו, לפתיחת השנה.

יולי תמיר: ההערכה שלנו היא שאנחנו יכולים להגיע לפתיחת שנה ברוב המקומות, לא בכולם.

יולי תמיר: יש כמה מקומות שיפרט המנכ"ל, בעיקר בקרית שמונה, נהריה וצפת, שהפגיעות שם היו מאוד קשות, פגיעות ישירות בבתי ספר ושם נצטרך לעשות היערכות מיוחדת.

יעקב ליצמן: את לא מתכוונת להגיד ששם ידחו את פתיחת שנת הלימודים.

יולי תמיר: אני מייחסת חשיבות רבה לפתיחת השנה במועדה.

יולי תמיר: זה סממן של נורמאליות, של יציבות.

יולי תמיר: זה חשוב לילדים.

יולי תמיר: אני חוזרת עכשיו מביקור במחנה צופים שהביאו אליו ילדים מהצפון.

יולי תמיר: ישבתי ודיברתי אתם ושאלתי אותם: מה אתם רוצים לעשות?

יולי תמיר: אז נורא כיף להם במחנה אבל הם רוצים הביתה.

יולי תמיר: יש תחושה שצריך לחזור, עד כמה שאפשר, למסגרות קיימות גם אם הן לא יהיו ב-100% שגרתיות.

יולי תמיר: נעשה כל מאמץ שהשבועות הראשונים לא יהיו שגרה אבל החזרה למסגרת חשובה, אבל לא בכל מחיר.

יולי תמיר: אנחנו נתייעץ במקומות שצריך להתייעץ עם ראשי הרשויות, מנהלי ועדות חינוך וגם עם ארגוני הורים ועם ארגוני המורים והשלטון המקומי.

יולי תמיר: אנחנו מנסים לתאם בין כולם כך שהשנה תפתח כמה שיותר שגרתי.

יולי תמיר: בתוך זה, ברור לנו לגמרי שהצרכים בשנה הזאת יותר משמעותיים מבכל שנה אחרת.

יולי תמיר: מה שהמלחמה הזאת חשפה זה את החוליות החלשות של החברה הישראלית והעצימה את המצוקות שלהם.

יולי תמיר: בכל מקום שהיתה בעיה - היא תהיה יותר גדולה.

יולי תמיר: גם בהרבה מקומות שלא היו לנו בעיות, בשנה הבאה תהיינה בעיות קשות.

יולי תמיר: לפי כל ההערכות שלנו, שמבוססות על אנשי מקצוע שעובדים בימים האלה בשטח, יש צורך לטיפול מיוחד בילדים, במיוחד בבעיות של חרדה, מצוקה, חוסר ריכוז וחוסר יכולת לפעול ולחזור לשגרה.

יולי תמיר: דרך אגב, גם של מורים.

יולי תמיר: לא מעט מהמורים עברו חוויות מאוד קשות.

יולי תמיר: לא מעט מורות נפגעו, בתים נפגעו, מורות התאלמנו.

יולי תמיר: יש לנו הרבה מקרים קשים במערכת.

יולי תמיר: בשלב הזה, לקראת פתיחת השנה, אנחנו נערכים לגייס צוות של פסיכולוגים ויועצים חינוכיים.

יולי תמיר: קיבלנו אתמול אישור מהאוצר לעוד תוספת של 65 מיליון שקל מיידית למטרה הזאת.

יולי תמיר: זאת אומרת, פסיכולוגים, יועצים חינוכיים, הפעלות של הפגה וכולי.

יולי תמיר: אנחנו עובדים, אני והמנכ"ל, בשיתוף עם כל הקרנות שפועלות בשטח במטרה להביא משאבים וליצור תשתית לפעילות שהיא יותר מפעילות רגילה.

ראובן ריבלין: זה כסף צבוע לנושא הזה?

יולי תמיר: כן.

יולי תמיר: צריך תגבור לבגרות, כי כשנגיע לבגרות בטח חברי הכנסת שעברו עם המתנתקים את חווית ההתנתקות יודעים שיש הרבה צרכים שנולדים.

יולי תמיר: טראומה זה לא דבר מהרגע להרגע.

יולי תמיר: להרבה ילדים זה יבוא בעוד חצי שנה, שנה.

יולי תמיר: אנחנו מנסים לבנות את המערכת לקראת המצב הזה.

יולי תמיר: לגבי התקציב: אתמול, בדיונים מול האוצר סוכם הדבר הבא: משרד החינוך הוחרג כאמור.

יולי תמיר: הקיצוץ היה קטן מהמשרדים האחרים וכאמור, הוחזרו לנו היום 65 מיליון שקל לטיפול מיידי בפתיחת השנה - -

יעקב ליצמן: כמה הקיצוץ?

יולי תמיר: 115.

יולי תמיר: באחוזים זה מעט מאוד כי לכאורה תקציב המשרד הוא 24 מיליארד שקל.

יולי תמיר: אבל מזה 72% הם משכורות מורים, 18% זה העברה לרשויות ובסוף, הסכום הפנוי של משרד החינוך הוא בין מיליארד למיליארד וחצי, שבתוכן הסעות.

יולי תמיר: הסכום הפנוי שלנו יחסית קטן וזה מגיע עד לכדי קיצוץ של 22% מכמה מהסעיפים הפנויים שלנו.

יולי תמיר: בתוך זה, אנחנו לא סיכמנו עם האוצר ויש נכונות, למרות שהמספר עוד לא נקבע, על ישיבה נוספת שתעביר חזרה כספים לצורך השנה הקרובה, שנת תשס"ז.

יולי תמיר: אנחנו נגיש לאוצר בימים הקרובים תכנית מקיפה, כפי שאנחנו רואים אותה לפי הצרכים לשיקום הצפון, כולל מהבעיות הפיסיות של שיקום מבנים דרך הפסיכולוגים שכבר דיברנו עליהם - -

יעקב ליצמן: למה לא מעבירים לכם כסף לשיפוצים של בתי ספר?

יולי תמיר: תכף נדבר על זה.

יולי תמיר: השיפוצים יעשו דרך מס רכוש.

יולי תמיר: הוא משלם את זה.

ראובן ריבלין: מר מצא אמר שזה כולל מבנים ציבוריים, כולל בתי ספר.

ראובן ריבלין: מס רכוש משלם על הפגיעות.

שלי יחימוביץ': זה לא על חשבון התקציב שלכם?

יולי תמיר: לא.

יולי תמיר: תכף המנכ"ל ייתן את כל הפירוט.

יולי תמיר: חשוב לנו, וזאת הבקשה שלי לוועדת הכספים: אני לא יכולה להגיד לכם ששמחתי עם הקיצוץ הנוכחי.

יולי תמיר: יגיד לכם שמוליק כמה שיחות ומאבקים יש לי עם האוצר בעשרת הימים האחרונים.

יולי תמיר: אבל בשלב הנוכחי, אני חושבת שהיה צריך להחריג אותנו טוטאלית ולתת לנו תוספת.

יולי תמיר: אבל הגעתי להסכם ואני מכבדת את ההסכם שהגעתי אליו אחרת - -

יעקב ליצמן: האם את לא חושבת שנכון שיהיה יום לימודים ארוך בצפון בשנת הלימודים הבאה?

יולי תמיר: כיוונת לדעתנו.

יולי תמיר: אנחנו נגיש לאוצר ולראש הממשלה תכנית לשיקום.

יולי תמיר: אני שונאת את המילה "שיקום".

יולי תמיר: אנחנו מדברים על טיפוח הצפון, על זה שלאנשים תהיה מוטיבציה לחזור לצפון.

יולי תמיר: לי יש חשש גדול שחלק גדול מהאנשים שהדרימו במהלך הימים האלה לא יחזרו, אם לא תהיה להם סיבה טובה לחזור.

יולי תמיר: אנחנו מדברים על תכנית מקיפה בהיקף הרבה יותר גדול ממה שהתכוונו לעשות ואז יבוא המאבק האמיתי.

יולי תמיר: הוא יבוא בשני שלבים וכאן אני רוצה גם את עזרתכם: השלב הראשון: תאושר ב-27 לחודש בממשלה תכנית מקיפה לטיפוח וחיזוק הצפון.

יולי תמיר: אני מתעקשת שגם עוטף עזה יהיה שם, כי יום אחרי שיפסיקו התותחים שם יזכרו בדרום.

יולי תמיר: יום אחרי זה נגיש תכנית כזאת וכמובן לפנינו תקציב 2007.

יעקב ליצמן: אני מציע שתכניסי גם את מפוני עזה.

יולי תמיר: המפונים מקבלים אצלנו כל הזמן יחס מיוחד.

יולי תמיר: השקענו בהם הרבה מאוד משאבים.

יולי תמיר: אני רוצה לומר למה האבחנה הזאת: מה שנקבל בתכנית של הממשלה יהיה לתשס"ז, אבל תקציב 2007 קובע לגבי תשס"ח.

יולי תמיר: אז אנחנו נרצה להציג את התכנית לתשס"ז בימים הקרובים ולקראת תקציב 2007, נכין תכנית לתשס"ח.

יולי תמיר: אני יודעת שזה קצת מבלבל אבל זה גורלנו המפוצל, כדי שאפשר יהיה בתשס"ח לעשות שינוים.

יולי תמיר: המנכ"ל ישלים את הפרטים האופרטיביים.

שמואל אבוהב: באשר להיערכות לפתיחת השנה: מחר, מנהלי בתי הספר יחד עם המורים, החל מה-15 לחודש.

שמואל אבוהב: כולם מגיעים לבתי הספר ומתחילים את ימי ההיערכות.

שמואל אבוהב: יש לאסוף את המורים, לשוחח אתם, להיפגש עם אנשי המקצוע היועצים, העובדים הסוציאליים, הפסיכולוגים, להתקשר לילדים ולהתארגן לפתיחת השנה.

שמואל אבוהב: ב-27 עד ה-1 לחודש, בשבוע שמקדים את שנת הלימודים, אנחנו נערכים לקייטנות והפעלות של הילדים בבתי הספר ובמרכזים הקהילתיים כימים מקדימים לקראת פתיחת השנה.

שמואל אבוהב: הזדמנות לאסוף אותם ולהיפגש איתם - -

ראובן ריבלין: זה ברמה הארצית?

שמואל אבוהב: לא, זה רק לגבי חיפה והצפון.

שמואל אבוהב: המישור השלישי הוא המישור הפיסי.

שמואל אבוהב: אנחנו מדברים על 1180 בתי ספר ועל 1400 גני ילדים.

שמואל אבוהב: מתוכם 30 נפגעו באופן ישיר.

שמואל אבוהב: מתוך ה-30 שליש במצב פיסי שלא ניתן לשקם אותו ולחדש אותו ל-1 בספטמבר.

שמואל אבוהב: עבור אותם ילדים אנחנו מוצאים 3 פתרונות: 1.

שמואל אבוהב: פיזור הילדים במוסדות החינוך באותו ישוב.

שמואל אבוהב: 2.

שמואל אבוהב: לפזר אותם בישובים סמוכים.

שמואל אבוהב: 3.

שמואל אבוהב: עיר מאמצת עיר או בית ספר מאמץ בית ספר והם יתארחו במקומות אחרים.

שמואל אבוהב: שלא נשלה את עצמנו.

שמואל אבוהב: להערכתנו, קרוב ל-500 בתי ספר מתוך ה-1180, עשו בהם שימוש.

שמואל אבוהב: אוכלוסיות ישנו שם, הם שימשו כמקלטים ציבוריים, הם שימשו את החיילים וחלה בהם בליה והם לא התארגנו ולא סודרו לפתיחת השנה.

שלי יחימוביץ': אז מה אתם עושים בענין?

שמואל אבוהב: עכשיו אני עובר לפרק של תכנית החיזוק של הצפון וחיפה, שהשרה הכינה ואני משיב: אחד הסעיפים לתכנית החיזוק מדבר על הדברים הפיסיים בהיבט הבא: 1.

שמואל אבוהב: ב-500 בתי ספר צריך להשקיע בסדר גודל של 100 אלף שקלים בכדי לשפץ אותם ולחדש אותם ולהשמיש אותם כמוסד חינוכי שיכול להביא בשעריו את הילדים.

שמואל אבוהב: 100 אלף שקל למוסד אחד, זה סדר גודל של 50 מיליון שקלים.

שלי יחימוביץ': אבל זה צריך לקרות מחר.

שמואל אבוהב: רגע.

שמואל אבוהב: היות ואי אפשר לבצע את העבודה ההנדסית בלוח זמנים כל כך צפוף, כי זה קשור במכרזים ובמספר שבועות של התארגנות, כי מדובר גם בהסדרת השירותים והמסדרונות וליקויי בטיחות וצביעה חיצונית, מדובר בסדר גודל של עבודה הנדסית שיכול לנוע בין חודש לחודש וחצי.

שמואל אבוהב: חשבנו שאת זה אפשר לחלק למספר תחנות זמן: האחת - לאלתר, עד פתיחת השנה.

שמואל אבוהב: תחנה שניה - סוכות, תחנה שלישית – חנוכה.

שמואל אבוהב: חלק מהעבודות ניתן לבצע במקביל, במהלך שגרת הלימודים.

שמואל אבוהב: לא מה שקשור ברעש גדול.

ראובן ריבלין: אם יש הצדקה לפטור ממכרז בכלל, זה המקרה בולט ביותר.

ראובן ריבלין: שר האוצר יכול לפטור אתכם.

יולי תמיר: חבר הכנסת ריבלין, אספר לכם אח"כ איך לא הצלחנו.

יולי תמיר: כשתהיה ועדת חקירה על מה שקרה מבחינת התפקוד, נספר איך לא הצלחנו לאורך כל המלחמה לקבל פטור ממכרז ולו גם לפעילות אחת שביקשנו.

יולי תמיר: אחת הבעיות הכי קשות שלנו היום היא שאנחנו רוצים לצאת לדרך עם מספר גדול של פעילויות.

יולי תמיר: יש לנו מספר גדול של תורמים - -

ראובן ריבלין: זה משרד המשפטים או האוצר?

יולי תמיר: גם וגם.

יולי תמיר: אספר לכם סיפור שלקח בצידו: ביום השני או השלישי של המלחמה ביקרתי בקרית שמונה.

יולי תמיר: שלי מכירה את הסיפור.

שלי יחימוביץ': הייתי שם ואמרו לי: יולי היתה והיא נותנת למתנ"ס 300 אלף שקל.

שלי יחימוביץ': אבל אחרי שבוע הייתי שוב ואמרו לי: לא עובר הכסף ממשרד החינוך.

שלי יחימוביץ': ראש עיריית ראשון לציון נתן לנו את ה-300 אלף שקל.

יולי תמיר: הנה הסיפור: אמר לי שמעון ביטון, ראש המתנ"ס בקרית שמונה שלא משלמים משכורות לעובדי המתנ"ס.

יולי תמיר: אני רוצה להבהיר שעובדי המתנ"סים הם לא עובדים של משרד החינוך אלא עובדים של הרשויות.

יולי תמיר: חברת המתנ"סים משלמת רק למנהלים ולא לעובדים.

יולי תמיר: זה חלק מתהליך ההפרטה.

יולי תמיר: לכן, נוצר מצב שהיה קשה למנהלי המתנ"סים.

יולי תמיר: הם קיבלו משכורת והעובדים לא.

יולי תמיר: יש מלחמה.

יולי תמיר: אני מצלצלת - -

יעקב אגמון: - - -

יולי תמיר: - - לא מקבלים את הכסף ממשרד החינוך.

יולי תמיר: אני מצלצלת לשמוליק ואומרת לו: צלצל לאבי, 2 מיליון חייבים לשלם.

יולי תמיר: שמוליק אומר לי: אין בעיה.

יולי תמיר: הוא מצלצל לראשי רשויות ולחברת המתנ"סים ואומר לי: החוב הוא 4 מיליון, אני מסתדר עם ראשי הרשויות ואנחנו מוציאים את הכסף.

יולי תמיר: הוא נותן לחשב, יש כסף.

יולי תמיר: חוזר החשב עגמומי ואומר: לא מאשרים לי להוציא את הכסף.

יולי תמיר: אני שואלת: למה?

יולי תמיר: כי את לא יכולה לשלם לעובדי המתנ"סים אלא רק לעובדי הרשויות.

יולי תמיר: אמרנו: תנסה, תפתור את הבעיה.

יולי תמיר: הוא חזר למחרת ולא מצליח.

יעקב ליצמן: גברתי השרה, שמעתי היום בבוקר כאן פטנטים.

יעקב ליצמן: שמענו כאן שמשרד הפנים, ואני מכבד אותו - -

ראובן ריבלין: תרשה לי לומר לך שהוא לא הבין מה שהוא אמר.

ראובן ריבלין: ..

חיים אורון: אתה לא הבנת אותו.

חיים אורון: הוא מחר יבוא אליך כמו החשב שלה ויאמר: לא הצלחנו.

יעקב ליצמן: לא, הוא שילם חודש.

חיים אורון: הוא שילם דרך חשבון לא מעוקל, שהיא לא יכולה להעביר אליו כסף.

יעקב ליצמן: לא.

יעקב ליצמן: חבר הכסת אורון, לפני חודש ימים באו לפנינו ואמרו לנו: ב-20 רשויות מוכרות אי אפשר לתת משכורת.

יעקב ליצמן: פתאום, בשעה 4 מיישמים.

יעקב ליצמן: בא פקיד ממשרד הפנים, שאני מכבד אותו, ואומר שיש לנו דרך, דרך חירום.

יעקב ליצמן: אז למה אין חירום בחינוך?

יולי תמיר: רגע, הסיפור נהיה יותר גרוע אבל הוא הלקח הכי חשוב שלי ואם צריך לעשות שינוי אמיתי זה בלקח של הפעלת השלטון.

יולי תמיר: הגענו לאבסורדים ואני חושבת שצריך להציף אותם אם רוצים לתקן אותם.

יולי תמיר: לכן באתי אליכם ואני חושבת איך לעשות שינוי חקיקה בעניין, כי הסיפור נהיה יותר מסובך.

יולי תמיר: בקיצור, אני מצלצלת לרענן דינור ואומרת לו: לא יכול להיות שהאנשים האלה מחזקים את הערים על כתפיהם, בא נשלם.

יולי תמיר: רענן אומר לי: אני אבדוק.

יולי תמיר: הוא חוזר ואומר שאי אפשר לחלק את זה ככה אבל יש לי רעיון: בואי נחלק 10 מיליון שקל לרשויות ואז כל אחת תקבל מספיק.

יולי תמיר: אני אומרת לו: אין לי 10 מיליון שקל, יש לי 2 מיליון שקל.

יולי תמיר: הוא אומר לי: בואי נחשוב על זה.

יולי תמיר: חוזר כעבור יום ואומר לי: אני אתן לך 5 מיליון ואת תתני 3 מיליון, יהיו 8 מיליון לחלק לרשויות.

יולי תמיר: איך מחלקים?

יולי תמיר: אני לא יכולה לחלק לרשות לפי קריטריון של מי שלא שילם משכורות כי אסור לי.

יולי תמיר: אז עושים תעשיה שלמה, שהמינהל הציבורי עושה כל הזמן, של קריטרונים שמתאימים לתוצאה.

יולי תמיר: כולם עוסקים בזה שעות.

יולי תמיר: סוף הסיפור העגום ביותר: חילקנו את הכסף הזה, וחלק עוד יבוא אליכם כי ראשי רשויות מקבלים אותו.

יולי תמיר: המתנ"סים לא קיבלו משכורת.

יולי תמיר: אין לי שום דרך לחייב ראש עיר שנתתי לו כסף בתקנה אחת לשלם לעובדי המתנ"סים.

יולי תמיר: הוא אומר: את נתת לי את זה בתקנת פעילות, מה פתאום שאשלם לעובדי המתנ"ס?

ראובן ריבלין: אתמול צלצל אלי ראש העיר מגדל ואמר לי: מדוע משרד החינוך מקפח אותי?

ראובן ריבלין: עכשיו אני מבין למה התקשר אלי.

יולי תמיר: כי אין לו חוב אבל לא קיפחו אותו בכלל.

יולי תמיר: ג'ינו דיבר אתי 8 פעמים.

יולי תמיר: אני אומרת לכם שבעניין הזה אנחנו צריכים למצוא דרך ולהגמיש את התקנות.

יעקב ליצמן: את מתפרצת לדלת פתוחה כי אצלי - -

יולי תמיר: צריך להגמיש את התקנות כי הגענו למצב אבסורדי.

חיים אורון: החוק היום הוא כזה שזה מחסום שאי אפשר לעבור אותו.

יעקב ליצמן: החוק עיקש ופתלתל.

יעקב ליצמן: אני חייב להגיד לך שלא יכול להיות שכל דבר יהיה עם הראש אל הקיר.

יעקב ליצמן: צריך לתת שיקול דעת פה ושם.

יעקב ליצמן: יש מלחמה...

יעקב ליצמן: אני מדבר על המתנ"סים...

חיים אורון: תעביר לי מיליון שקל לתיאטרון באר שבע.

חיים אורון: 4 שנים אתה לא מצליח, אלא אם כן עיריית באר שבע משתפת אתך פעולה.

חיים אורון: אתה לא יכול.

חיים אורון: אם לעיריית באר שבע יש כסף - אין בעיה.

שמואל אבוהב: בהיבט הפיסי דיברנו על הצורך לשפץ 500 בתי ספר.

שמואל אבוהב: לצורך כך צריך 50 מיליון, הכסף עוד לא ניתן לנו ואני מקווה שהוא יינתן.

שמואל אבוהב: המסלול השני זה מסלול של הצטיידות בבתי הספר ב-4 מישורים: 1.

שמואל אבוהב: מישור ריהוט שהתבלה.

שמואל אבוהב: 2.

שמואל אבוהב: המישור של מעבדות למדע וטבע, לביולוגיה, כימיה ופיסיקה.

שמואל אבוהב: מעבדות לטכנולוגיה וספריות בית ספריות, בכדי ליצור חיזוק ופעילויות בתוך בתי הספר.

שמואל אבוהב: המישור הבא בתכנית של השר זה מישור של חיזוק הגיל הרך.

שמואל אבוהב: להעביר את גני הילדים בגיל 5,6 ליום לימודים ארוך עם מעטפת טיפולית.

שמואל אבוהב: לאחר מכן, המישור הבא שהתכנית מדברת עליו זה להעביר את בתי הספר היסודיים ליום לימודים ארוך עם העשרה.

שמואל אבוהב: להעביר את כל בתי הספר בצורה הדרגתית בתוך שנתיים ליום לימודים ארוך.

שמואל אבוהב: הפרק הבא עוסק בחיזוק הלימודי.

שמואל אבוהב: יש 11,12 אלף ילדים שיצטרכו חיזוק לימודי גם בבתי הספר היסודי וגם בתיכון, כי סל הלימוד הרגיל לא יספיק להם וצריך לעבות אותו ולסדר להם אפשרות ללמוד בקבוצות קטנות.

שמואל אבוהב: המישור השלישי הוא מישור המעטפת הטיפולית.

שמואל אבוהב: איך מאתרים את הבעיות של הילדים ואיך אנשי מקצוע, פסיכולוגים, יועצים חינוכיים ועובדים סוציאליים מצליחים להוביל גם את צוות בית הספר וגם לעסוק בצד הטיפולי.

שמואל אבוהב: על רגל אחת, זו תכנית הפיתוח והחיזוק שהשרה גיבשה בקשר לחיפה והצפון ועלותה בערך כ-600 מיליון שקלים לשנת הלימודים תשס"ז, לשנות התקציב 2006-2007, וזה חובק יום לימודים ארוך מהגנים, בתי ספר, שיפוץ פיסי, הצטיידות, חלוקה לכיתות מצומצמות, עיבוי של אנשי מקצוע.

שמואל אבוהב: זו תכנית יוצאת מן הכלל.

ניסן סלומינסקי: שתי שאלות: 1.

ניסן סלומינסקי: אני יודע שבעוטף עזה, שבו היה משהו דומה אבל לא באותו קנה מידה, היתה דרישה לחללים מוגנים בתוך המבנים עצמם, לפחות במבנים שלומדים בהם ילדים עד גיל 6 ואחר כך ניסו גם לגדולים יותר.

ניסן סלומינסקי: האם במוסדות החינוך בצפון יש חללים מוגנים בתוך מוסדות החינוך גם בתיכון, ביסודי ובגנים?

ניסן סלומינסקי: אם כן, מצוין.

ניסן סלומינסקי: אם לא, מה עושים הלאה, כי הדרישה ודאי תהיה כזו?

ניסן סלומינסקי: 2.

ניסן סלומינסקי: השאלה השניה קשורה לאנשי הצפון שעזבו והתארחו במוסדות חינוך ברחבי הארץ בתקופת המלחמה.

ניסן סלומינסקי: אני יודע שלפחות אצלנו מוסדות הציונות הדתית שלנו ארחו כ-6000 אנשי הצפון.

ניסן סלומינסקי: כשאתה מארח אותם במוסדות שאין בהם מטבח וחדרים, אתה צריך לכלכל אותם ולהלין אותם, וזה הון עתק.

ניסן סלומינסקי: אין מי שמחזיק את העסק הזה ומממן.

ניסן סלומינסקי: כשרענן דינור היה פה שאלנו אותו והוא אמר:

ניסן סלומינסקי: העברנו תקציב למשרד החינוך כדי שיממן את כל אותם מוסדות, מאחר שהם שייכים באיזו שהיא דרך למשרד החינוך.

ניסן סלומינסקי: העברתי תקציב כדי שמשרד החינוך יממן ויחזיק את כל אותם אלה.

ניסן סלומינסקי: האם יש לכם תקציב לנושא הזה ומממנתם ואם לא, מי מממן את כל המוסדות האלה שהולכים לקרוס.

ניסן סלומינסקי: זה הון עתק להחזיק כל יום כמות כזאת של אנשים.

יעקב ליצמן: תודה רבה.

יעקב ליצמן: חבר הכנסת מיסז'ניקוב.

סטס מיסז'ניקוב: אני התפרצתי לדלת פתוחה כי ביקשתי מכבוד היושב ראש לקיים דיון בנושא הזה והוא בעצמו רצה לקיים את זה.

סטס מיסז'ניקוב: יחד עם חבר הכנסת מילר השתתפנו בסיור בשדרות, בישובי עוטפי עזה, וראינו שהם לא מוכנים לפתיחת שנת הלימודים, לא מבינת המיגון והחשש שקשור למיגון על כל המשתמע מכך, וכמובן, כשאנחנו מדברים על ישובים בצפון אסור לנו לשכוח שגם בדרום מתנהלת מלחמה.

סטס מיסז'ניקוב: שמעתי היום ברדיו שכבר שבועיים יש הפסקת אש עם החמאס.

סטס מיסז'ניקוב: אחרי דקה נפל קאסאם ליד אשקלון.

סטס מיסז'ניקוב: אני רוצה לבקש שברגע שאתם עושים תכנית, ולא הספקתי לראות את כל המצגת, קחו בחשבון שגם בדרום יש ניזוקים מהמלחמה ויש ראשי ערים שמצפים לתשובות.

סטס מיסז'ניקוב: כמו כן, את אמרת שאתם מצפים להוראות איך פותחים את שנת הלימודים מפיקוד העורף?

יולי תמיר: כן, הוא אחראי למתן הוראות למשרד החינוך.

סטס מיסז'ניקוב: השאלה מתי הוא ייתן את ההוראה הזאת.

סטס מיסז'ניקוב: כמו כן, אני יודע שאתם דרשתם 100 מיליון שקל לפסיכולוגים וקיבלתם רק 65?

יולי תמיר: לא, דרשנו 100 מיליון לפתיחת השנה כולל שיפוצים והפעילויות ששמוליק דיבר עליהן, הפגה וקייטנות.

יולי תמיר: כרגע קיבלנו 65.

סטס מיסז'ניקוב: זה מה שנדרש לצורך הפגת לקחים ופסיכולוגים?

יעקב ליצמן: אין מישהו מהאוצר כאן?

יעקב ליצמן: מיכל צוק בצו 8?

יעקב ליצמן: נדמה לי, שהיא אחראית על החינוך.

יעקב ליצמן: רביב סובל בצו 8?

יעקב ליצמן: דיברתי אתו אתמול.

יעקב ליצמן: עבדו אתמול שעות נוספות לקצץ בחינוך.

סטס מיסז'ניקוב: רציתי להתייחס לסטודנטים שמחפשים פתרונות.

סטס מיסז'ניקוב: את הדף ראיתי במצגת, שנדרש להקים איזו קרן שתפטור מצוקה של הסטודנטים שלא עבדו ולא קיבלו.

סטס מיסז'ניקוב: ..

יעקב ליצמן: תודה.

יעקב ליצמן: חבר הכנסת מילר, בבקשה.

אלכס מילר: אני רוצה להודות לך, אדוני היושב ראש, על שהעלית את הנושא הזה בתשובתך.

אלכס מילר: כמה שאלות: גברתי השרה, הבנתי שאתם תטפלו באותם בתי ספר שנפגעו בצפון ובילדים שאין להם איפה ללמוד ותתנו להם מענה.

אלכס מילר: מה קורה עם אותם הורים שלא יכולים לחזור הביתה, כי הדירות שלהם נפגעו.

אלכס מילר: איפה הילדים שלהם ילמדו?

אלכס מילר: מה קורה עם אותם הורים שצריכים לנוע ממקום למקום.

אלכס מילר: מה קורה עם הילדים האלה?

אלכס מילר: שאלה נוספת: בקשר למצב הכלכלי של הורים שלא יכלו לעבוד וצריכים לקנות מוצרים בסיסיים לילדיהם שהולכים לבית הספר והם נפגעו כלכלית.

אלכס מילר: האם יש מענה בנושא הזה?

אלכס מילר: דבר נוסף, הערה לממשלת ישאל ומסר מוראלי לילדים שאנחנו מעבירים להם כשמדינת ישראל נמצאת במצב קשה וכל המדינה תומכת במה שאנחנו עושים והדבר הראשון שנעשה זה פגיעה בחינוך ובעתיד מדינת ישראל וזה המסר שאנחנו מלמדים את הילדים שלנו, שההורים שלהם נלחמים והם מגיעים למצב שאנחנו פוגעים בהם מהצד השני.

אלכס מילר: תודה.

שלי יחימוביץ': ראשית, אני חושבת שבלי ועדות חקירה, מה שצריך לעשות יום אחרי המלחמה זה לשבת ולכתוב תכנית במשרד החינוך על היערכות משרד החינוך בשעת חירום.

שלי יחימוביץ': לפעמים הגעתי לישובים וידעתי על שפע של מורות וגננות ומנהלות וצוות שמקבל משכורת מהמדינה אבל הוא לא מופעל.

שלי יחימוביץ': זה זהב טהור, חומר גלם, שהיה אפשר להשתמש בו.

שלי יחימוביץ': לו אותן גננות או מורות היו הולכות למקלטים היינו נראים אחרת.

שלי יחימוביץ': זו מערכת כל כך גדולה ומסועפת ומאורגנת, טובה בסופו של דבר, שפשוט כואב הלב שאין תכנית כתובה כזאת ואם יש תקנו אותי, כי זה לא עבד הפעם.

שלי יחימוביץ': יכול להיות שאף אחד לא חשב על מלחמה באמצע החופש הגדול ואולי הגיע הזמן לחשוב על זה.

שלי יחימוביץ': דבר נוסף: יולי, בניגוד לך, אני לא מאושרת מזה שקיצצו לך רק קצת בתקציב.

שלי יחימוביץ': אני חושבת שזאת שערורייה.

שלי יחימוביץ': שאופן ברור תקציב החינוך היה צריך לגדול בצורה משמעותי.

שלי יחימוביץ': באופן ברור כל ילד בצפון צריך עכשיו פיצוי, טיפול והשקעה עודפת, יום חינוך ארוך, טיפול של פסיכולוגים וכולי.

שלי יחימוביץ': כל ההפקרות הזאת שחזינו בה, של העדר מדינה וכניסת כל ארגוני הצדקה, ממה היא נובעת?

שלי יחימוביץ': בין היתר מהקיצוצים הכל כך אינטנסיביים שהיו במשרדים עד שהם רוקנו מתוכן גם את הרשויות המקומיות וגם את המשרדים השונים.

שלי יחימוביץ': אז מה התרופה שלנו?

שלי יחימוביץ': לקצץ?

שלי יחימוביץ': הרי ברור שהמסקנה להגדיל את התקציב.

שלי יחימוביץ': לא הייתי אומרת את זה והייתי יושבת ושותקת אלמלא היה כל כך הרבה כסף בקופה.

שלי יחימוביץ': אף פעם לא היינו במצב כל כך טוב.

שלי יחימוביץ': דבר נוסף: מפריע לי שהקיצוץ אצלך מזערי אבל בעיניי זה קיצוץ עמוק וקשה נוכח מה שצריך לעשות עכשיו בצפון כדי לתקן את הנזקים.

יולי תמיר: אתמול "קרענו" את עצמנו כל הלילה כדי לראות איפה להוריד פה ושם - -

שלי יחימוביץ': זה מגוחך, אנחנו מדברים על פיצויים לעסקים שנפגעו.

שלי יחימוביץ': מה עם הילדים שנפגעו?

שלי יחימוביץ': הם לא צריכים פיצוי?

שלי יחימוביץ': ילד הוא לא רנטבילי, מה לעשות?

שלי יחימוביץ': הם עולים לנו המון כסף והם לא עובדים בחזרה.

יעקב ליצמן: אני לא רוצה שיפצו את הילדים כפי שמפצים את העסקים הקטנים.

שלי יחימוביץ': זה לא מדויק, כי בעסקים הקטנים כן מכירים בזה שהם איבדו כסף.

שלי יחימוביץ': ילד לא איבד כסף, הוא סתם סבל, הוא סתם ספק טראומות, הוא סתם היה במחנה פליטים בכל מיני מקומות, הוא סתם ישב במקלט מופגז, סתם בית הספר שלו מוזנח עכשיו.

שלי יחימוביץ': למה שנפצה אותו?

שלי יחימוביץ': מגיע לו פיצוי?

שלי יחימוביץ': הרי זה לא עסק רווחי וזו תפיסת עולם מעוותת.

שלי יחימוביץ': זו תפיסת עולם של עסק ולא של מדינה.

שלי יחימוביץ': אני עוד ארחיב על זה כשנדבר על הקיצוצים בתקציב, שאני מתנגדת להם לחלוטין.

שלי יחימוביץ': הממשלה לא היתה צריכה לאשר קיצוץ בתקציב ואנחנו, כוועדת הכספים, לא צריכים להרים יד בעד הקיצוץ בתקציב, אבל זה לפעם אחרת.

חיים אורון: הדיון הזה מהרבה מאוד בחינות הוא קדימון לדיון שאני מודה שיש לי הרגשה שהוא כבר הוכרע אבל באיזו שהיא תמימות מתמשכת אני ממשיך לקוות שאפשר לשנות את הדברים.

יעקב ליצמן: הקיצוץ?

חיים אורון: הקיצוץ ותקציב 2007.

יעקב ליצמן: אני מציע לך לא לרוץ בשני הדברים.

יעקב ליצמן: אני לא יודע על הקיצוץ.

שלי יחימוביץ': אתמול זה הוחלט בממשלה.

יעקב ליצמן: עם כל הכבוד, אנחנו לא החלטנו.

חיים אורון: זו ההערה שלי.

חיים אורון: גם המספרים שנאמרו פה היום, עם כל ההצלחה להקטין את הקיצוץ נראים בצורה הבאה: מקצצים 115, מוסיפים 65 מתוך 100 שביקשו למטרות אחרות לגמרי.

חיים אורון: מי שיש לו הרגשה שקיצצו 115 והוסיפו 65 - זה לא אותו דבר.

חיים אורון: הקיצוץ של ה-115 הוא קיצוץ בחינוך והיות והוא מתוך 15%,20% מתקציבים בנויים, אני כבר רואה את הרשימה, בלי שאני מכיר אותה באופן אישי.

חיים אורון: נקבל טלפונים מעמותות ומתנועות ששם נפגעו ושם קיצצו.

חיים אורון: לא יחזירו 65.

חיים אורון: מחצית או 65% מ-100 נתנו למטרה אחרת שאותה חייבים לבצע.

חיים אורון: ..

חיים אורון: זה לא שיקום, זה לשים תחבושות.

חיים אורון: וברקע ישנה התכנית של ה-600 מיליון וזה רק למטרה הזאת.

חיים אורון: צר לי להגיד שאם לא יהיה שינוי מהותי במדיניות של הממשלה, שכרגע לא נראה, אנחנו היום בחינוך ומחר תזמין את הבריאות ותקבל דיון דומה, מחרתיים את הרווחה ותקבל דיון באבי אביך, וככה זה נראה.

חיים אורון: אם היום לא יתווספו - -

יעקב ליצמן: הייתי מצביע על הקיצוץ כרגע והייתי מפיל אותם.

שלי יחימוביץ': אז למה לא?

יעקב ליצמן: עוד לא קיבלתי אותם.

יעקב ליצמן: הם מפחדים להביא לי את זה והם יודעים למה.

חיים אורון: אתה רוצה שנהמר?

חיים אורון: אני יודע בדיוק מה יהיה בסוף.

ראובן ריבלין: לגבי היום הזה, אני חרד לחשוב כפי שהרבה מערכות שנפלו עלינו, שהמצב הפיל עלינו תוצאות שלא חלמנו עליהן.

ראובן ריבלין: מה היה קורה אם היתה ממשיכה המלחמה?

ראובן ריבלין: מה היה קורה אם היתה ממשיכה מלחמה ולא הוכרזה מלחמה.

ראובן ריבלין: אני חושב ששרת החינוך והמערכת שעומדת לרשותה, צריכה להודיע, כפי שרמזה או ביקשה לומר שלי יחימוביץ, שנושא מל"ח יהיה כאשר בתי ספר נמצאים בהפגזה.

ראובן ריבלין: זאת אומרת, לא צריך שיקבע משרד הביטחון או תכריז הממשלה על מלחמה כאשר יש מצב כפי שחווינו, הלכה למעשה, דבר שמולו נאלץ להתמודד, אתם תכריזו על מל"ח שלכם.

ראובן ריבלין: מה היית עושה, שרת החינוך, אם מחר יתחדשו הקרבות במלחמה לא מוכרזת ואני רואה את ההגיון מדוע לא להכריז מלחמה בכל רחבי הארץ.

ראובן ריבלין: אבל לגבי אותו אזור אתם חייבים להתארגן.

ראובן ריבלין: הרי תצטרכו להפעיל את המערכות.

ראובן ריבלין: אני הייתי ילד בשנת 1948, כאשר 8 חודשים לא פעלו בתי ספר בירושלים.

ראובן ריבלין: אז היינו 600 אלף איש ולא ידענו איך מנהלים מדינה.

ראובן ריבלין: היום, בזמן שלנו, לחשוב שמילא, את הנכים לא פינו, את הקשישים לא פינו, איך אנחנו נערכים במצב של מלחמה מקומית של הצפון, כפי שהקטיושות הגדירו ולא מפת הביטחון, זה דבר שאנחנו מחויבים לו.

ראובן ריבלין: שלי ואני היינו השבוע בעמותות ואמרתי שכל הדברים שאנחנו מדברים בהם היו נפתרים במידה והיתה מוכרזת מלחמה ומל"ח היה מתבצע.

ראובן ריבלין: אני חושב שמערכת החינוך, לפחות כאחד הלקחים הראשוניים, צריכה להיות כזו שתוכלו להפעיל מל"ח על פי שיקול דעתה של השרה.

ראובן ריבלין: אלה הם החיילים שלנו, אלה מתחנכים להיות החיילים שלנו ובגללם לא יהיה צורך במשרד הרווחה, אלה צבא העם לעתיד לבוא וזה המורל וזה הכל.

ראובן ריבלין: הליכוד, כמעט על כל מרכיביו, החליט שהוא יתנגד בכל תוקף לקיצוץ פעולות הממשלה ובעיקר, גם אם ישכנעו אותו, בנושא החינוך.

יעקב ליצמן: אשמח מאוד שגם הנציג שלכם ידבר כך.

יעקב ליצמן: לסיכום - אני שמח שקיימנו את הדיון הקצר הזה.

יעקב ליצמן: לגבי 2007, גברתי השרה, נקיים דיון אחר.

יעקב ליצמן: אבל מיני דיון יתקיים בלעדיך.

יעקב ליצמן: יביאו לנו את הקיצוץ ואני מניח שנשאל את השאלות.

יעקב ליצמן: אני לא רוצה להמר אבל חיים קלים בטח לא יהיו כאן.

יעקב ליצמן: אני לא הולך לתת להם הנחות כאן, בנושא הזה.

חיים אורון: חיים קשים יש להם.

חיים אורון: נער הייתי וגם זקנתי ונעשיתי ציני...

יולי תמיר: אני אתן תשובות לשאלות ואחר כך המנכ"ל ישלים: לגבי פיקוד העורף: הוא קובע לנו כי זאת ההוראה.

יולי תמיר: אני אמורה לקבל הוראה מפיקוד העורף איך לפעול ואוסר לי לפעול בניגוד לזה.

יולי תמיר: אם המלחמה היתה נמשכת ועל פי הוראת פיקוד העורף לא הייתי יכולה לפתוח בתי ספר, הייתי עושה 3 דברים: במרחבים שבהם אפשר לפתוח רגיל היינו פותחים רגיל.

יולי תמיר: במרחבים שבהם אפשר לפתוח רק במרחבים מוגנים - -

קריאה: - - -

יולי תמיר: גם בתקופה הזאת, קיבלתי אישור מפיקוד העורף להוביל ילדים.

יולי תמיר: הובלנו הרבה ילדים להצגות.

יולי תמיר: קיבלתי אישור והסענו ילדים על פי הנחיות.

יולי תמיר: ההנחיה להפעיל במרחבים מוגנים היא בדרך כלל לא בקו האש הכי אינטנסיבי.

יולי תמיר: אם היו נותנים לנו, היינו מעבירים למרחבים מוגנים, חלקם בבתי ספר וחלקם לו.

יולי תמיר: המנכ"ל עשה מיפוי של כל המרחבים המוגנים בצפון.

יולי תמיר: אנחנו יודעים בדיוק איפה אפשר ואיפה לא והיינו פועלים לפי זה.

יולי תמיר: באותו אזור שאי אפשר לפעול בו, היינו מנסים כמיטב יכולתנו להגיע אבל שם יכולתנו מאוד מוגבלת כי אם ילד יישב בממ"ד בבית ולא נותנים לו לצאת, קשה מאוד להגיע לכל ילד.

יולי תמיר: יש לנו רשת תקשורת שנקראת "צפונט".

יולי תמיר: להגיד לך שזה תחליף לשנת לימודים?

יולי תמיר: לא, זה משהו חלקי.

יולי תמיר: קיבלנו החלטה ונערכנו לזה וזו גם תשובה לאחת השאלות שהיו כאן - -

ראובן ריבלין: יש מערכת - -

יולי תמיר: כן, זה נקרא "צפונט" ואפשר להיעזר בה הרבה אבל להגיד לך את האמת, ילד שיושב בממ"ד בזמן שיש הפגזות בחוץ והוא לומד היסטוריה מה"צפונט", זה חלקי ביותר.

יולי תמיר: קיבלנו החלטה והמנכ"ל נערך ליישם אותה, שאותם ילדים ששוהים מחוץ למקום מגוריהם, יוכלו ללמוד בבית הספר הקרוב להם.

יולי תמיר: אותם ילדים שנמצאים במרכז, הינו מלמדים במרכז.

יולי תמיר: זה לא אידיאלי אבל זה הכי טוב שהיה אפשר.

אלכס מילר: אולי בתל אביב תעשו את זה באוהלים - -

יולי תמיר: לא, יש הורים ששכרו דירה, כי אי אפשר לחזור הביתה.

יולי תמיר: לפעמים עברו מקרית שמונה לשלומי וגם צריך לשנות לו בית ספר.

יעקב ליצמן: אני לא חושב שצריך לעודד אנשים להישאר במרכז.

יעקב ליצמן: כשמסתיימת המלחמה צריך לעודד אנשים לחזור.

יולי תמיר: אני לא אגיד למישהו שעבר לכפר סבא, לחזור לצפון.

יולי תמיר: אם הוא רוצה להשאיר את הילד בכפר סבא, שיישאר.

יולי תמיר: לגבי השאלה של שלי יחימוביץ: לנו יש מגבלה ורובי עמד עליה.

יולי תמיר: כיוון שלא הוכרז מל"ח, המורים שלי לא היו מבוטחים ומי שהתנדב ואלפי מורים התנדבו ויועצים פסיכולוגיים התנדבו.

יולי תמיר: הפעלנו 15 אלף איש בשטח ובמקלטים.

יולי תמיר: לא יכולתי לקחת על מצפוני וגם אסור לי, לחייב מישהו לעשות משהו אם הוא לא רצה.

יולי תמיר: אין לי ביטוח עבורו וחס וחלילה היה קורה לו משהו, אני לא הייתי מבוטחת.

יולי תמיר: הפעלנו את כל המורות החיילות כי הן מבוטחות, הפעלנו את בנות השירות הלאומי כי הן מבוטחות ואת כל מי שהיה מבוטח הורינו לו.

ראובן ריבלין: בגלל החוק של שנינו.

יולי תמיר: נכון.

יולי תמיר: בהיערכות לשעת חירום צריכים לשמור על המורים ולא יכולתי לחייב אותם לעשות דבר שהם לא מבוטחים כלפיו.

שלי יחימוביץ': אז אולי במסגרת תכנית היערכות לשעת חירום צריך לחשוב על איך מבטחים את המורים.

יולי תמיר: זה נוגע מה שרובי אמר, האם מותר לי, מה שכרגע אסור לי וזו שאלה קשה.

יולי תמיר: האם משרד יכול לקבוע מל"ח רק לעצמו?

יולי תמיר: זו שאלה נורא קשה.

שלי יחימוביץ': צריך תכנית מגרה לשעה מיוחדת.

יולי תמיר: לסיכום - שדרות ועוטף עזה אצלנו, בתכנית השיקום, התעקשנו שזה הגליל, הצפון ושדרות ועוטף עזה.

יולי תמיר: לגבי הסטודנטים, עשינו כמיטב יכולתנו, הוצאנו את אמנת הסטודנטים, חידשנו אותה, החתמנו עליה את כל האוניברסיטאות והמכללות לגבי הקלות לסטודנטים.

יולי תמיר: אני מתחננת שלא לאשר...

יולי תמיר: ניסו להעלות מאחורי גבנו את שכר הלימוד, התעקשנו וזה לא עלה.

יולי תמיר: אני לא אתן שזה יעלה.

שלי יחימוביץ': להעלות בלי שאת תדעי?

יולי תמיר: כן.

יולי תמיר: יצאה הנחיה שלי ולקחתי החלטה קשה וגם סיכון - -

יעקב ליצמן: זה לא מגיע אלינו.

יולי תמיר: כל סטודנט שקיבל מכתב, שיפנה לאוניברסיטה שלו ויבדוק.

יולי תמיר: ההנחיה היא שחזרנו לשכר הלימוד של שנה שעברה.

יולי תמיר: אסור להעלות את שכר הלימוד.

יולי תמיר: מה שכן חסר לי, ואני מנסה ופועלת ומבקשת עזרה מגופים שונים, להקים קרן מלגות לסטודנטים שלא היו במילואים.

יולי תמיר: מי שהיה במילואים יפוצה.

יולי תמיר: הקבוצה שהכי תיפגע הם מי שלא היו במילואים ולא למדו ואנחנו מנסים להקים קרן מלגות.

יולי תמיר: אם הוועדה תעזור לי בעניין הזה, זה מאוד חשוב.

יולי תמיר: אני מודה ששם לא הצלחתי להזיז ולקבל משאבים לענין הזה.

יעקב ליצמן: אני מודה לשרת החינוך ולמנכ"ל על הדיון היום.

ניסן סלומינסקי: מה עם השאלה ששאלתי?

שמואל אבוהב: יש הרבה בתי ספר ויש מוסדות ציבור של מרכזים קהילתיים, מועדוני נוער ואולמות ספורט שבהם יש מקלטים או משמרת שניה.

שמואל אבוהב: לגבי האירוח בפנימיות שלנו: הם מקבלים כיסוי כספי מלא של ממוצע של 120 שקל עבור כל ילד עבור השהות.

שמואל אבוהב: אנחנו מקווים שחלק מהכסף ישאיר להם יכולת לעשות בדק ותחזוקה.

שמואל אבוהב: כל קבוצה שבאה זה חתום.

יעקב ליצמן: תודה רבה.

יעקב ליצמן: כפי שציינתי קודם, אני מודה לשרה ולמנכ"ל שהופיעו היום.

יעקב ליצמן: בעזרת השם נעשה השתדלות כי כפי שחבר הכנסת אורון אמר קודם, אני לא רוצה להמר אבל חיים קלים לא יהיו כאן.

יעקב ליצמן: זה לגבי הקיצוץ.

יעקב ליצמן: אם הקיצוץ יופיע כאן, אנחנו נדון שוב למה דווקא בחינוך ולמה אחרים לא קיבלו קיצוץ.

יעקב ליצמן: אני מודה לשרה.

יעקב ליצמן: תודה רבה.